**Tieslietu padomes priekšsēdētāja Aigara STRUPIŠA uzruna Latvijas Tiesnešu konferences atklāšanā**

2022.gada 20.maijā

Augsti godātais Valsts prezidenta kungs, tieslietu ministra kungs, Donati kungs.

Godājamie viesi un kolēģi.

Man ir prieks un gods sveikt Jūs Latvijas tiesnešu konferencē, kura pēc divu gadu pārtraukuma beidzot notiek tādā formātā, kurā mēs varam ne tikai neklātienē ātri nobalsot par pašpārvaldes institūciju locekļiem, bet arī satikties un cilvēciski parunāties par tiesu varas aktuālajiem jautājumiem.

**Konferences temats** – tiesu sistēmiskā neatkarība un atbildība – ir ļoti aktuāls Tieslietu padomes pēdējo divu gadu darba kontekstā. Tāpēc man ir īpašs prieks, ka mūs ar savu klātbūtni ir pagodinājis un ar uzrunu uzstāsies gan Valsts prezidents Egils Levits, gan Eiropas Tieslietu padomju tīkla prezidents Filippo Donati, gan Eiropas Savienības Tiesas tiesnese Ineta Ziemele. Tas dod iespēju paraudzīties uz šiem jautājumiem plašākā – visas Eiropas – kontekstā.

Par konferences vadītāju Tieslietu padome ir noteikusi Administratīvās rajona tiesas Valmieras tiesu nama priekšsēdētāju Guntaru Ploriņu, par konferences sekretāri – Rīgas apgabaltiesas priekšsēdētājas vietnieci tiesnesi Leldi Graudu.

Šī Tiesnešu konference ir ļoti simboliska. Jo kas var būt labāks un iedvesmojošāks, kā runāt par fundamentālām tiesu neatkarības problēmām un tiesu emancipāciju Satversmes 100. gadadienā.

Izmantojot iespēju, pateikšu, ka, ņemot vērā pēdējo gadu pieredzi, iespējams, turpmākās tiesnešu konferences organizēsim plānveidīgi divreiz gadā. Viena – klātienes, kurā pārsvarā diskutēsim un risināsim tiesu sistēmiskos jautājumus, un otra – neklātienes, kurā plānveidīgi ar pienācīgu iepriekšēju sagatavošanos vēlēsim tiesnešu pašpārvaldes institūciju locekļus. Neklātienes konferencē, kā jau praksē pārbaudīts, būs iepriekšējs sagatavošanās posms, kurā tiks virzīti kandidāti, viņiem tiks uzdoti jautājumi – gan rakstveidā, gan tiešsaistē, un viņi sniegs atbildes tiešsaistē. Tā, lai neviens tiesnesis nevar teikt – es atturos no balsojuma, jo nepazīstu kandidātu. Iepriekš nepazīstami kandidāti jāiepazīst tieši iztaujāšanas procesā. Ja šobrīd organizētu atsevišķas konferences katrai vakancei pašpārvaldē, būtu nepieciešamas vismaz 3–4 konferences gadā. Tas nav efektīvi.

Šogad efektīvāka darba interesēs visiem ir nosūtīti tiesnešu pašpārvaldes institūciju ziņojumi, kuri saskaņā ar likumu jāsniedz Tiesnešu konferencei. Līdz ar to visi varēja ar tiem iepazīties pirms konferences. Izmantosim šo laiku produktīvāk, dodot iespēju pašpārvaldes pārstāvjiem nevis vienkārši nolasīt statistiku, bet runāt par pašpārvaldes aktualitātēm un atbildēt uz tiesnešus interesējošiem jautājumiem.

Bet nu – pie darba! Latvijas tiesnešu konferenci pasludinu par atklātu. Lai interesantas un spilgtas domas un auglīgas diskusijas!